Nye Samsung-skjermer avduket - Tek.no
Teknofil Nye Samsung-skjermer avduket
Nye Samsung-skjermer avduket
Tre nye Smart Station-modeller er på vei til CES 2012.
I forkant av CES 2012 slipper flere og flere produsenter nyheter som røper litt av det de kommer til å stille ut på den store elektronikkmessen i Las Vegas. Sist ute er Samsung – som har lettet på sløret rundt sine kommende skjermer.
Tre nye skjermer innen Smart Station-serien har blitt presentert – to monitorer og en kombinert HDTV og monitor som er ment for bruk på kontoret.
Les også: Nå er Samsung størst i verden
Større og bedre bilde fra mobilen
Series 7 HDTV (TB750) dukker opp i størrelsene 24 og 27 tommer, og kommer med en innebygd HDTV-tuner. Skjermen er i tillegg utstyrt med WiDi og MHL (Mobile High Definition Link) – slik at man kan streame innhold fra kompatible PC-er, Android-telefoner eller nettbrett til skjermen.
Series 7 Smart Station har de samme egenskapene som Series 7 HDTV, men mangler tuneren og WiDi-enheten.
Series 9 er en mer eksklusiv monitor og har med sine 27 tommer en QHD-oppløsning på 2560x1440 piksler og IPS-teknologi. MHL-teknologien skal videre sørge for rask og smertefri overføring av innhold mellom smarttelefonen og skjermen på få sekunder.
De nye skjermene vil bli stilt ut på CES 2012 i Las Vegas til neste uke, og slippes internasjonalt fra og med mars.
Series 7-skjermene vil koste fra 549 dollar og oppover, noe som tilsvarer 3300 kroner. Samsung tar mer betalt for Series 9, som vil gå for en prislapp på 1200 dollar eller mer, tilsvarende 7200 kroner. Prisene vil eventuelt bli dyrere i Norge.